Minnesmerket over Europas myrdete jøder, innviet 2005. Kunstner: Peter Eisenman. Young satt i juryen. 
**James Edward Young** (født 26. august 1951 i San Jose, California) er en amerikansk historiker. Han er professor emeritus ved University of Massachusetts (UMass) Amherst, der han var grunnlegger av universitetets institutt for Holocaust, folkemord og minnestudier: «Institute for Holocaust, Genocide, and Memory Studies». Hans forskning og undervisning omfatter narratologi, kulturell hukommelse, Holocauststudier og visuell kultur.

I 1973 fikk han sin Bachelor of Art ved University of California, Santa Cruz; i 1976 Master of Arts ved University of California, Berkeley, og i 1983 fikk han en ph.d.-grad ved University of California, Santa Cruz.

Ved UMass er han professor i engelsk og jødiske studier og orientalisme. Han har også undervist i engelsk og hebraiske/jødiske studier ved New York University, i religionshistorie ved Bryn Mawr College, og han har vært gjesteprofessor ved University of Washington; Harvard University og Princeton University.

Young har siden tidlig i 1990-årene vært en verdensledende forsker på minnesteder, og har vært brukt som rådgiver for flere minnestedsprosesser, både i USA og i flere andre land.

I USA satt han blant annet i juryen for konkurransen om minnesmerke over terrorangrepet 11. september 2001, og ble tildelt Distinction in Rebuilding New York City Award for dette arbeidet.

I Tyskland ble han invitert av Berlins senat til å sitte i die Findungskommission, juryen for designkonkurransen om et minnesmerke over Europas myrdede jøder. Young var, som han selv skriver, «the only foreigner and Jew on the panel» (den eneste utlending og jøde i panelet).:66 Minnesmerket, som er utformet av den amerikanske arkitekten Peter Eisenman ble innviet i 2005.

I Norge har han siden 2013 vært rådgiver for prosessene rundt minnesmerker etter Terrorangrepene 22. juli 2011 – og bidragsyter i det NTNU-initierte forskningsprosjektet «July 22 and the Negotiation of Memory».

Publikasjoner (utvalg)
----------------------

Young har skrevet flere bøker som er sentrale innenfor sine fagområder, og har mottatt priser for flere av bøkene. 

* 1988 – *Writing and Rewriting the Holocaust*
* 1993 – *The Texture of Memory*
* 2000 – *At Memory's Edge : After-images of the Holocaust in Contemporary Art and Architecture*
* 2016 – *The Stages of Memory : Reflections on Memorial Art, Loss, and the Spaces Between*

I 2000 ble han oppnevnt som sjefsredaktør for T*he Posen Library of Jewish Culture and Civilization*, en 10-binds antologi av primærkilder; dokumenter, tekster og bilder, som utgis av Yale University Press.

I tillegg til bøkene, har han skrevet artikler om offentlig kunst, minnesmerker og nasjonal hukommelse i aviser og vitenskapelige tidsskrifter. Bøkene og artiklene er oversatt til flere språk.

Æresbevisninger (utvalg)
------------------------

* 1994 – National Jewish Book Award for *The Texture of Memory.*
* 2017 – National Council on Public History Book Award for *The Stages of Memory*.
* 2018 – Æresdoktor ved Norges teknisk-naturvitenskapelige universitet (NTNU).

Se også
-------

* Liste over æresdoktorer ved Norges teknisk-naturvitenskapelige universitet

Referanser
----------

1. ↑   Guggenheim Fellows database, Guggenheim fellows ID james-e-young, besøkt 22. juli 2022[Hentet fra Wikidata]
2. 1 2  «James Young». *Prabook* **(engelsk)**. Besøkt 14. november 2018.
3. ↑  «History of the Institute | Institute for Holocaust, Genocide, and Memory Studies | UMass Amherst». *www.umass.edu* **(engelsk)**. Besøkt 13. november 2018.
4. 1 2 3  «James Young | English | UMass Amherst». *www.umass.edu* **(engelsk)**. Besøkt 13. november 2018.
5. ↑  Young, James E. (2002). «Germany's Holocaust Memorial Problem – and mine». *The Public Historian*. 24 (4): 65–80.
6. 1 2  «July 22 and the Negotiation of Memory». *www.ntnu.no*. Arkivert fra originalen 13. november 2018. Besøkt 13. november 2018.
7. ↑  «Public art and memory scholar James E. Young to speak Feb. 9». *SU News* **(engelsk)**. Besøkt 13. november 2018.
8. ↑  «NJBA Winners». *www.jewishbookcouncil.org* **(portugisisk)**. Arkivert fra originalen 16. november 2018. Besøkt 13. november 2018.
9. ↑  «Book Award | National Council on Public History». *National Council on Public History* **(engelsk)**. Besøkt 13. november 2018.

Eksterne lenker
---------------

* An Interview With Prof. James E. Young. English and Judaic Studies at the Massachusetts at Amherst
* Young, James E. (2016) «The Memorial’s Vernacular Arc Between Berlin’s Denkmal and New York City’s 9/11 Memorial». *Observing memories*. ( fra *Stages of Memory* (2016)

|  |  |
| --- | --- |
| Oppslagsverk/autoritetsdata | Deutsche Biographie **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NKC
 |